Ο μεθύστακας

Ο μεθύστακας είναι ασπρόμαυρη δραματική ταινία του ελληνικού κινηματογράφου σε σενάριο και σκηνοθεσία  Γιώργου Τζαβέλλα και παραγωγή της Φίνος Φιλμ Από το αρχείο της Φινος Φιλμ.

Η ταινία ήταν από τις πρώτες και μεγαλύτερες εμπορικές επιτυχίες της Φίνος Φιλμ - 304.438 εισιτήρια στην α΄ προβολή της.

 Πλοκή 
Ο  Χαραλάμπης Λαρδής (Ορέστης Μακρής) είναι ένας φτωχός τσαγκάρης. Δεν μπόρεσε να ξεπεράσει τον ηρωικό χαμό του γιου του στα βουνά της Αλβανίας, και της γυναίκας του αμέσως μετά.  Από τον πόνο του άρχισε να γυρνάει στις ταβέρνες της Πλάκας, όπου οι θαμώνες τον ποτίζουν κρασί για διασκέδαση και τον περιγελούν αποκαλώντας τον «χημικό». Η κόρη του, η Άννα (Μπίλλυ Κωνσταντοπούλου), δυναμική και τίμια γυναίκα, πιάνει δουλειά ως δακτυλογράφος στα οινοποιεία Μπακά και εργάζεται με πολύ ζήλο. 

Εκεί θα την προσέξει ο ανερχόμενος υιός του αφεντικού, ο Άλεκ Μπακάς (Δημήτρης Χορν), ο οποίος αρχικά θα τη φλερτάρει, αλλά γρήγορα θα την αγαπήσει για τα προτερήματά της και θα της προσφέρει γάμο. Οι γονείς του είναι εναντίον αυτού του γάμου, διότι ετοιμάζουν προξενιό με την κόρη άλλου μεγαλύτερου οινοπαραγωγού. Τελικά δέχονται να γνωρίσουν τους γονείς της Άννας και προγραμματίζουν επίσκεψη. Ο Χαραλάμπης, ενώ από καιρό προσπαθεί να κόψει το κρασί, εκείνη τη μέρα από τρακ τριγυρνάει στις ταβέρνες και γίνεται στουπί. Επιστρέφει στο σπίτι αργά και χαλάει την επίσκεψη με την εμφάνισή του. Η Άννα όμως μένει πιστή στον πατέρα της και ζητάει συγγνώμη από τον αρραβωνιαστικό της και τους γονείς του, λέγοντας ότι ο γάμος αυτός είναι αδύνατο να γίνει. 

Ο Χαραλάμπης, στην απόγνωσή του, αποφασίζει να αυτοκτονήσει με τη φαλτσέτα στο μαγαζί του, για να μην γίνεται εμπόδιο στη ζωή της κόρης του και τραυματίζεται. Η πράξη του αυτή όμως θα δέσει συναισθηματικά τις δυο οικογένειες και θα αποκαλύψει τα ευγενικά αισθήματα που τρέφουν όλοι αναμεταξύ τους. Στο κρεβάτι του νοσοκομείου την ώρα που ψυχορραγεί, θα δώσει την ευχή του για τον γάμο, ενώ συμπέθεροι και μέλλοντες νιόπαντροι αγκαλιάζονται συγκινημένοι.

 Διανομή ρόλων 
 Ορέστης Μακρής - Χαραλάμπης Λαρδής
 Δημήτρης Χορν - Άλεκ Μπακάς
 Μπίλλυ Κωνσταντοπούλου - Άννα Λαρδή
 Αθανασία Μουστάκα - γιαγιά
 Νίκος Βλαχόπουλος - Δημήτρης Μπακάς
 Μαρία Γιαννακοπούλου - Ελένη Μπακά
 Κάτια Λίντα - Καίτη, φίλη & συνάδελφος Άννας
 Θανάσης Τζενεράλης - χειρουργός
 Άννα Κυριακού - Μπέτυ Μπαμπούλια, υποψήφια μνηστή Άλεκ
 Γιώργος Βλαχόπουλος - Αριστείδης, θαμώνας ταβέρνας
 Άννα Ραυτοπούλου - Μαρία Μπαμπούλια, μητέρα Μπέτυς
 Νίκος Ρίζος - Μήτσος, θαμώνας ταβέρνας
 Ζαφειρίνη Γκιουζέπε
 Ράλλης Αγγελίδης - ταβερνιάρης
 Ρένα Στρατηγού - Ντόλυ, πρώην φιλενάδα Άλεκ
 Παύλος Ραφελέτος - ταβερνιάρης
 Βασίλης Αφεντάκης - μπάρμπα-Γιαννακός, ταβερνιάρης
 Κώστας Κάσκαρης
 Κώστας Ρίζος
 Αριστείδης Καρύδης-Φουκς - Αριστείδης, φίλος Άλεκ
 Αλέκος Αναστασιάδης - κ. Μπαμπούλιας, πατέρας Μπέτυς
 Παναγής Σβορώνος - θαμώνας ταβέρνας

 Παραγωγή 
Πρόκειται για την πρώτη κινηματογραφική εμφάνιση του Νίκου Ρίζου. 
Κυκλοφορία

Η ταινία προβλήθηκε για πρώτη φορά στις κινηματογραφικές αίθουσες στις 23 Ιανουαρίου 1950, ενώ η προβολή της συνεχίστηκε για 27 συνεχείς εβδομάδες στην Αθήνα και το ρεκόρ εισιτηρίων που δημιούργησε παρέμεινε αξεπέραστο μέχρι το 1963.  

Με 304.438 εισιτήρια, κατατάχθηκε στην πρώτη θέση ανάμεσα σε 13 ταινίες της ίδιας σεζόν.  Το ρεκόρ αυτό ξεπεράστηκε 14 ολόκληρα χρόνια αργότερα, με την προβολή της ταινίας Κάτι να καίει του Γιάννη Δαλιανίδη.

 Παραπομπές 

 Εξωτερικοί σύνδεσμοι 

 Ο μεθύστακας στην Ταινιοθήκη της Ελλάδος


Κατηγορία:Ταινίες του 1949
Κατηγορία:Ελληνικές ταινίες της δεκαετίας 1950
Κατηγορία:Ελληνόφωνες ταινίες
Κατηγορία:Ελληνικές δραματικές ταινίες
Κατηγορία:Ταινίες σε σκηνοθεσία Γιώργου Τζαβέλλα
Κατηγορία:Ταινίες σε σενάριο Γιώργου Τζαβέλλα
Κατηγορία:Ταινίες με μουσική σύνθεση Κώστα Γιαννίδη
Κατηγορία:Ταινίες γυρισμένες στην Ελλάδα
Κατηγορία:Ταινίες παραγωγής Φίνος Φιλμ
Κατηγορία:Ταινίες σχετικά με τον αλκοολισμό
Κατηγορία:Ελληνικές ασπρόμαυρες ταινίες